Source: http://www.druckeria.ro/tag/overtime/
Timestamp: 2019-10-14 23:22:30+00:00

Document:
overtime Archives - Druckeria
OVERTIME: Jovanovic, jucătorul cel mai utilizat din Liga Națională! O analiză a postului de fundaș
Într-un clasament al numărului total de minute jucate în primele patru etape ale Ligii Naționale de baschet masculin, Zlatko Jovanovic de la BC Timișoara este lider, urmat de un alt conducător de joc, Daniel Brown de la CSU Ploiești.
Unii consideră că fundașul trebuie doar să organizeze atacul și să aducă mingea în jumătatea adversă, în timp ce pentru alții fundașul are un rol important în marcarea punctelor. Poate să arunce bine de la distanță, să încerce să spargă pe centru ca să-și pună în valoare coechipierii prin pase decisive sau să marcheze de lângă panou. Unele echipe preferă să aibă în componență un conducător de joc foarte valoros care nu are un concurent pe măsură în echipă. La alte formații, există doi jucători de valori apropiate, cu stiluri asemănătoare sau chiar complementare, care își împart minutele sau evoluează chiar împreună.
În acest sfârșit de săptămână s-au disputat două partide între formații care au cel puțin doi jucători pe care i-au rotit pe postul de fundaș cu echipe la care evoluează un singur conducător de joc aproape tot meciul. BC Timișoara, cu coșgheterul Zlatko Jovanovic lider de minute jucate (37:47) și la meciul cu BC Mureș, s-a impus în fața „tigrilor”, care au doi jucători ce în sezonul trecut au evoluat pe postul de fundaș. Sinadinovic și Ceskovic au intrat atât împreună, cât și separat la acea partidă. La derby-ul etapei, Steaua lui Niksa Bavcevic a făcut multe schimbări de-a lungul celor 40 de minute, inclusiv la fundași, iar nici unul dintre baschetbaliștii folosiți n-a jucat mai mult de 30 de minute pentru formația bucureșteană. În schimb, ploieștenii l-au utilizat pe Daniel Brown pe toată durata partidei pe care au cedeat-o la două puncte.
Cât au jucat fundașii în primele 4 etape de campionat
În puținele etape scurse până acum, trei fundași intră în top 5 al jucătorilor cu cele mai multe minute jucate în total. După Jovanovic, cu un total de 154:3 minute (38:30/meci) și Daniel Brown (total 145:55, medie 36:28), conducătorul de joc al Mediașului, Niksa Nikolic, a evoluat în 142 de minute și 28 de secunde (35:37/meci). Minutele totale jucate nu sunt chiar atât de relevante, având în vedere că nu toate formațiile au un număr egal de partide, pentru că în fiecare etapă una din ele stă.
Relevant este, în schimb, felul cum sunt distribuite minutele în cadrul fiecărei echipe, lucru care depinde de o serie întreagă de factori. Printre aceștia amintim forța echipei, mai ales disponibilitatea financiară de a avea doi jucători de valoare pe același post, care să își împartă minutele, ideile antrenorului (dacă acesta preferă să utilizeze jucătorii cât mai mult sau face schimbări dese) sau de personalitatea sportivilor (unora le place să evolueze 40 de minute și nu reacționează foarte bine dacă sunt schimbați). Nu trebuie uitat că media de minute jucate este afectată și de posibilele accidentări, dar și de situația fiecărui meci în parte.
Alte formații la care conducătorul de joc petrece cele mai multe minute pe teren sunt BCM U Pitești cu Marko Sutalo (care joacă 31:22 minute/meci și este și cel mai bun marcator cu 16,8 puncte) și Energia Târgu Jiu cu Jordan Watson (34:12). Alte echipe preferă, în schimb, să folosească doi sau mai mulți jucători care să coordoneze atacurile. BC Mureș îi are în componență pe Sinadinovic și Ceskovic, care au evoluat în sezonul trecut ca și fundaș la Pitești, respectiv Sibiu. La meciul de la Timișoara, când au fost ambii pe teren, Sinadinovic a jucat pe postul 1, iar Ceskovic pe 2, dar au mai făcut și shimb, în funcție de situație. Când unul dintre ei se odihnește, celălalt preia sarcinile poziției 1. Cei doi sunt liderii minutelor jucate la această formație.
La Mediaș, echipă care nu mai este la nivelul din sezoanele precedente, pivotul Pustahvar joacă cel mai mult, urmat de fundașul Nikolic, cu o medie mai mică cu un minut. La campioana en-titre, Flowers are cea mai mare medie de minute jucate, dar are cu un meci mai puțin, astfel că fundașul său are un total mai mare. Craiova are mai mulți jucători cu peste 30 de minute/meci, astfel că fundașul Otovic este doar al treilea la acest capitol. La CSU Atlassib Sibiu și Universitatea Cluj, conducătorul de joc titular are a 4-a, respectiv a 5-a medie.
Jucători polivalenți
Alte formații au antrenori care sunt adepții rotațiilor, cum sunt Cristian Achim (CSM Oradea) sau Niksa Bavcevic (Steaua). În cazul orădenilor, Daniel Dillon are cea mai mare medie de minute jucate (30:33), fiind urmat de fundașul Hatten (29:52). Steaua este singura echipă neînvinsă în actuala ediție de campionat dar ocupă doar locul 4, pentru că are un meci mai puțin disputat. Niciun jucător de la bucureșteni nu are o medie mai mare de 30 de minute. Lider este Titus Nicoară cu 28:31. Bavcevic are mai mulți jucători care pot să evolueze pe postul analizat astăzi, pe care îi înlocuiește în funcție de cum decurge meciul sau îi introduce împreună. Ikonic și Barac au peste 27 de minute/meci, iar Adrian Tudor și Mihai Paul au o medie de 19:25, respectiv 14:41. O altă formație cu mulți jucători polivalenți este U BT Cluj. Dorin Pintea are la dispoziție jucători ca Darius Hargrove, Andrei Mandache (singurii din echipă cu medie de peste 30 de minute jucate pe meci), Millage (28), Cuic (19) sau Medvedj (14) care pot să facă schimb pe pozițiile 1, 2 și 3.
Cazul Timbei este unul aparte. Formația timișoreană experimentează încă la poziția de fundaș. După ce în primele două etape au folosit trei străini și un român pe această poziție, galben-negrii au renunțat la serviciile lui Sljivancanin, care putea să evolueze pe posturile 1, 2, 3, iar Petrovic este foarte aproape de o despărțire. Vedran Nakic, singurul stranier rămas din sezonul trecut, a evoluat în medie 17:21 de minute în cele două partide pe care le-a disputat. Bogdan Costa este românul folosit cu o medie de 14 minute pe această poziție. Larry Hall a venit să asigure acest post și a evoluat aproape 23 de minute la partida de debut, după care Bogdan Murărescu spunea că își mai dorește un fundaș. Astfel, „urșii” sunt încă în căutarea celui care să ordoneze atacurile formației. În sezonul anterior, BC Timba l-a avut pe Kevin Bridgewaters, un fundaș care a plecat după zece partide din cauza problemelor financiare ale echipei. În aparițiile sale, americanul a arătat că este un conducător de joc care poate să aducă multe puncte în contul echipei sale și a avut o medie de 16,2 puncte pe meci și 3,7 pase decisive.
Unele echipe au în lot un singur fundaș de valoare pentru că atât le permite bugetul. Altele pot să opteze pentru această variantă pentru a-i da încredere totală titularului acestui post. Riscul acestei opțiuni este că dacă acest jucător se accidentează, jocul echipei poate suferi, mai ales în cazul în care conducătorul de joc este printre principalii marcatori. A fost cazul echipelor pentru care evolua Goran Martinic, care era un marcator foarte bun, dar în ultimul sezon la Mureș a avut probleme cu spatele care l-au ținut departe de teren pentru o perioadă, iar înlocuitorii săi nu au adus același aport. Este și cazul lui BC Timișoara. Când Zlatko Jovanovic, care este și în acest sezon cel mai bun marcator, nu funcționează la capacitate maximă, jocul „leilor” are de suferit. Totuși, back-up-ul poziției 1 nu a fost de nivelul lui Jovanovic în ultimele sezoane. Existau în lot jucători de postul doi care puteau evolua fundaș în caz de nevoie, cum au fost Branko Cuic sau Vladimir Panic, dar un alt fundaș de mare valoare au avut „leii” doar pe finalul sezonului 2012-2013. Deși a jucat doar 9 partide pentru timișoreni, Devan Downey a impresionat prin jocul său spectaculos. S-a încercat soluția de a juca atât cu Jovanovic, cât și cu Downey, dar la unele partide s-a văzut că actualul căpitan al bănățenilor nu s-a simțit în largul său pe alt post. La finalul acelei stagiuni a plecat Downey pentru că ar fi avut pretenții financiare prea mari pentru echipa de pe Bega.
În acest debut de sezon al Ligii Naționale, Jovanovic, Sutalo și Brown sunt fundașii care joacă peste 30 de minute pe meci și conduc în clasamentul punctelor marcate pentru echipele lor. Sezonul este încă lung și acest lucru se poate schimba.
Indiferent dacă sunt marcatori prin definiție, sau antrenorii lor le cer doar să aducă mingea în atac și să-și pună în valoare coechipierii, fundașii joacă un rol foarte important într-o echipă de baschet. De inspirația conducătorilor de joc depinde bunul mers al atacurilor și cât de bine sunt puse în valoare atuu-rile diferselor formații, ei sunt mintea din teren, cei care trebuie să pună în practică indicațiile tehnicienilor.
Filed Under: Baschet, Stire de ultima ora Tagged With: baschet fundas, BC Timisoara, overtime, sutalo, timba, zlatko jovanovic
Sezonul regulat al Ligii Naționale de baschet masculin a ajuns la final. În acest sezon, suspansul accederii în faza eliminatorie a fost păstrat până aproape de ultima sirenă și clasamentul a suferit modificări până după ultimele meciuri. După cele 26 de etape, campioana en-titre și-a asigurat avantajul terenului propriu în cazul jocurilor decisive din play-off, terminând cu un avans de două puncte în fața următoarelor trei clasate.
Echipele care au încheiat prima parte a sezonului pe podium sunt aceleași de anul trecut, cu Ploieștiul (locul 1) și Mureșul (locul 3) făcând schimb de locuri. CSU Asesoft Ploiești a recuperat pe finalul sezonului punctele cedate la început, când s-au concentrat și pe EuroCup. CSM Oradea și-a păstrat locul secund de anul trecut, terminând la egalitate cu următoarele două clasate. Poziția a 4-a a fost ocupată de CSU Atlassib Sibiu, formație care a căzut trei locuri în clasament, fiind lider până în etapa 23. Totuși, sibienii au reușit o performanță mult mai bună față de sezonul trecut, când au ocupat un dezamăgitor loc 10 și au ratat accederea în play-off.
U Mobitelco-Cluj, campioana din 2011, a ocupat poziția a 5-a și va întâlni Sibiul în lupta pentru un loc în semifinale. BCM U Pitești și CS Energia Rovinari au făcut și ele saltul spre primele 8, după ce în sezonul anterior au ratat acest obiectiv. Piteștenii (locul 6) vor întâlni finalista ediției precedente, BC Mureș, în timp ce Energia Rovinari, ultima formație calificată, pornește cu șanse mici în lupta din sferturi cu campioana. SCM U Craiova, una din revelațiile sezonului 2012-2013, a coborât pe locul 7 în acest an, în care au participat în Liga Balcanică.
Prima sub linia play-off-ului a fost Steaua CSM Eximbank. Echipa formată prin asocierea dintre revenita în prima ligă, Steaua, și CSM București, care încheiase anul trecut pe 8, a plătit tribut lipsei de eficiență în atac și nu a reușit să treacă în faza eliminatorie. BC Timișoara și CS Gaz Metan Mediaș sunt celelalte două formații cu pretenții care au rămas în afara play-off-ului. Bănățenii au încheiat pe 10, după ce cu un an înainte se clasau cu patru poziții mai sus, în timp ce medieșenii, au căzut șase locuri, de pe 5 pe 11. Formația antrenată de Marcel Țenter a fost cea mai „afectată” de participarea în cupele europene, după ce a reușit să treacă în faza a doua a grupelor din Eurochallenge și numeroasele accidentări ale oamenilor de bază.
Dacă în sezonul anterior echipele din subsolul clasamentului aveau miza evitării retrogradării, în acest an acestea s-au luptat pentru a duce campionatul până la sfârșit și pentru evitarea ultimului loc. La 6 puncte de locul 11, Timba a fost cea mai bine clasată în acest „minicampionat” al ultimelor trei clasate, urmată de Concordia Chiajna, în timp ce Farul Constanța a fost lanterna roșie.
În sezonul precedent, primele trei din clasament au încheiat la egalitate, cu alte trei formații aflate la egalitate, pe locurile 5-7. În acest an, a fost egalitate între locurile 2-4, dar și între locurile 6 și 7.
CSU Asesoft Ploiești și-a câștigat prima poziție cu cea mai bună apărare, o medie de 70,3 puncte încasate pe meci, și al doilea atac, 85,5 puncte înscrise pe meci. Ploieștenii nu au cedat nici o partidă pe propriul teren, înregistrând toate cele 5 înfrângeri în deplasare. Mureșenii au marcat cele mai multe puncte, 88,7/meci, dar au încasat și 77,6, astfel că au încheiat pe locul trei.
În sferturile de finală se joacă după sistemul cel mai bun din 5 jocuri, cu decisivul pe terenul echipei mai bine clasate. Iată tabloul complet al sferturilor de finală care vor începe pe 25 aprilie:
CSU Asesoft Ploiești – CS Energia Rovinari
CS Municipal Oradea – SCM U Craiova
BC Mureș Târgu Mureș – BCM U Pitești
CSU Atlassib Sibiu – U-BT Mobitelco Cluj
Filed Under: Baschet, Stire de ultima ora Tagged With: Asesoft, baschet, BC Timisoara, breaking, Druckeria, liga nationala, overtime, timba
OVERTIME: Atac sau apărare?
Unii antrenori consideră că în atac poți să te odihnești după munca depusă în defensivă. Alții pun mai mult accent pe faza ofensivă, sperând să dea mai multe puncte ca adversarii. Dar există câte o zi proastă chiar și la echipele mari, cu jucători plătiți cu sume importante. Dacă în atac este vorba puțin și de noroc, o apărare bună poate să dea mult de furcă adversarilor și să te mențină în joc chiar și în acele zile în care „nu intră nimic”.
Punctele marcate pe meci și cele primite pot fi indicatoare ale stilului de joc practicat de echipe. În Liga Națională de baschet masculin, primele două clasate, CSU Atlassib Sibiu și CSU Asesoft Ploiești, au și cele mai mici medii de puncte primite. Ambele formații au totalizat 18 victorii și 5 înfrângeri până acum. În 23 de etape disputate, din totalul de 26, sibienii sunt singurii care au primit sub 70 de puncte pe meci, mai precis 69,9. Dacă la apărare sunt fruntași, elevii lui Miodrag Perisic au doar a 6-a medie de puncte marcate pe meci, 83,39. Campioana en-titre, CSU Asesoft, are o medie de 70,6 puncte primite. Prahovenii sunt pe locul doi și la numărul de puncte marcate, 85,39/meci. CSM Oradea, a treia clasată cu o victorie mai puțin față de primele două, are cifre de 81,7 puncte marcate și 71,6 primite.
BC Mureș – cel mai bun atac
Echipa care punctează cel mai mult este BC Mureș Târgu Mureș, cu 87,35 de puncte/meci. Chiar dacă au cele mai multe puncte marcate, mureșenii ocupă doar poziția a patra, plătind pentru cele 77 de puncte primite pe joc. Din formațiile care mai speră la play-off, doar Rovinariul are mai multe puncte încasate (78,5) și ocupă locul 7.
Cu media de 78 de puncte înscrise, Steaua CSM este formația cu cel mai slab atac, dintre echipele care au ca obiectiv accederea în faza eliminatorie. Mai puține puncte au doar cele trei formații din subsolul clasamentului. Bucureștenii au primit doar 71,4 puncte/meci (a patra apărare) și astfel mai pot spera să prindă un loc în primele 8. În schimb, BC Timișoara este una din formațiile fruntașe la numărul de puncte marcate (84,1) dar cele 80,3 puncte primite pe meci i-au împiedicat pe alb-violeți să acceadă în play-off în acest sezon. Mai multe puncte au primit doar ultimele trei clasate (Timba, Concordia și Farul).
În imaginile de mai jos puteți vedea un clasament al echipelor, în funcție de punctele marcate/meci, precum și clasamentul complet al Ligii Naționale, în care sunt prezentate punctele marcate și primite de formații, atât acasă, cât și în deplasare.
Filed Under: Baschet, Stire de ultima ora Tagged With: asesoft ploiesti, baschet masculin, bc mures, BC Timisoara, breaking, Druckeria, liga nationala, overtime, timba timisoara
OVERTIME: Sâmbăta recordurilor
BC Timișoara s-a impus pe propriul teren în partida cu U-BT Mobitelco Cluj. A fost 90-77, după un meci în care leii au aruncat, din nou, de foarte multe ori de la distanță, stabilind noi recorduri.
Cu 41 de șuturi de trei puncte încercate, alb-violeții au stabilit un nou record. Tot ei dețineau și precedentul, 35 de aruncări în meciul încheiat după două reprize de prelungiri pe terenul campioanei CSU Asesoft Ploiești. BC Timișoara este lidera campionatului în ceea ce privește tentativele de după semicerc, cu un total de 593 în 22 de jocuri (medie de 26,5), fiind urmată de BC Mureș Târgu Mureș, cu 90 mai puține (23,95/meci). Cele două echipe sunt pe primul loc și în ceea ce privește media reușitelor, cu 9,41 de „trițe”/meci pentru timișoreni și 8,52 în dreptul mureșenilor. Din cele 593 de aruncări, leii au marcat 207, adică 34,91%, al 9-lea procentaj al reușitelor.
Record și la „trițele” marcate într-un meci
Cele 16 aruncări de trei reușite de bănățeni reprezintă noul record al actualei stagiuni a Ligii Naționale. Înaintea acestei partide, BC Mureș și Steaua își împărțeau recordul, cu 15, mureșenii având două astfel de performanțe. Interesant este faptul că U Mobitelco se numără printre echipele ce „dețineau” recordul de „trițe” încasate, 15 pe terenul Mureșului.
Diferența între BC Timișoara și U-BT Mobitelco Cluj s-a făcut prin aruncările de la distanță, unde leii au excelat cu 16 reușite, față de 8 ale oaspeților. De la gazde, doar unul din cei zece jucători care au intrat pe parchet nu a avut cel puțin o tentativă de după linia de 6,75, iar șase dintre aceștia au și marcat prin acest procedeu. Clujenii au aruncat de trei doar prin cinci jucători, patru reușind să-și atingă ținta măcar o dată.
Antrenorul clujean nu s-a putut baza pe cel mai eficient jucător al său în acest campionat, Josh Sparks, acesta fiind accidentat. Americanul avea medii de 12,1 puncte pe meci și 16,8 în dreptul eficienței. Locul său a fost luat de Lawrence Westbrook, care a jucat doar al doilea meci în Liga Națională.
Cel mai bun cinci în statistică
În tabăra timișoreană, străinul lăsat în afara lotului a fost Vasojevic, care a avut evoluții mai puțin impresionante în ultimele două partide, locul acestuia fiind luat de Anthony Lee. Americanul a reușit o aruncare spectaculoasă la finalul sfertului secund, importantă pentru moralul echipei. BC Timișoara a reușit „run-ul” de 12 puncte care i-a adus victoria în formula Jovanovic, Andrei, Conley, Lăpuște și Radulovic. Conform statisticii, cu această formulă pe teren în partida cu Clujul, leii au avut un plus de 16 puncte față de adversari. Cu această performanță, acest cinci a urcat pe primul loc în ceea ce privește cele mai eficiente formule utilizate de formația timișoreană în acest sezon, cu un plus de 35. În schimb, cel mai slab 5 în statistică, cu -15, îi include pe Jovanovic, Conley, Fenn, Gacesa și Vasojevic.
Iată cele mai bune și cele mai slabe „5-uri” ale BC Timișoara, conform statisticii de pe site-ul Federației Române de Baschet:
Filed Under: Baschet, Stire de ultima ora Tagged With: baschet timisoara, BC Timisoara, breaking, Druckeria, liga nationala, overtime, statistica, u mobitelco cluj
OVERTIME: BC Timișoara, a patra în atac, a zecea în apărare
După înfrângerea cu Energia Rovinari, BC Timișoara a ajuns la un bilanț de 9 victorii și 12 înfrângeri în Liga Națională cu care se situează pe poziția a 10-a. Cu cinci etape înainte de finalul sezonului regulat, leii mai au șanse foarte mici să prindă un loc de play-off, media mare de puncte primite fiind una din cauzele sezonului mai puțin reușit.
BC Timișoara ocupă locul 4 în topul echipelor cu cele mai multe puncte marcate, având 1774 de puncte în 21 de meciuri, adică o medie de 84,48. Totuși, „leii din Banat” ocupă doar poziția a 10-a din cauza unei apărări prea puțin eficiente. În cele 21 de etape scurse din campionat, BC Timișoara are o medie de 80,3 puncte primite pe meci, cea mai slabă medie dintre echipele cu pretenții de play-off. Mai multe puncte încasate pe meci au doar Timba (85,4), Farul (99,8) și Chiajna (95,9), adică formațiile din subsolul clasamentului. Echipele care ocupă podiumul în acest moment au o medie mai mica de 71 de puncte primite pe meci.
În aceste condiții, „leii din Banat” au nevoie de mai multe reușite în atac pentru a compensa lipsurile din apărare. Echipa are probleme și în ceea ce privește faulturile, ocupând locul secund în clasamentul greșelilor personale, cu un total de 485 în 21 de meciuri (medie de 23,1). Doar Steaua CSM Eximbank a fost sancționată de mai multe ori, având o medie de 23,57. În meciurile directe cu timișorenii, adversarii au o medie de 20,7 faulturi.
Într-un clasament al liberelor, alb-violeții au cel mai mare procentaj de reușită, 77,83% (323 din 415), adică o medie de 15,38 de aruncări pe meci. În meciul de la Steaua București, când au beneficiat de cele mai multe vizite la linia de pedeapsă, 37 dintre care 30 marcate, timișorenii nu au putut să câștige, scorul final fiind favorabil gazdelor, 83-69. În meciurile din acest sezon, bănățenii au beneficiat de 19,8 libere pe meci (un total de 415 și poziția a 9-a în clasamentul numărului de libere primite), iar adversarii au o medie de 24,57 libere pe meci, din care au marcat 17,5.
Meciul de luni, 78-85 cu Energia Rovinari, a fost unul în care ambele combatante au fost depășite de multe ori în apărare, cele 90 de puncte marcate din interiorul spațiului de trei secunde reprezentând mai mult de jumătate din total. Oaspeții au ratat nepermis de mult de la linia de libere, dar s-au încadrat în mediile de puncte din acest sezon (86 marcate/78,4 primite) și au urcat pe locul 6 în clasament, cu 33 de puncte acumulate prin 12 succese și 9 eșecuri. Gazdele au alergat după egalare încă de la începutul partidei și nu au reușit să marcheze în momentele importante de la final. Deși raportul faulturilor a fost 23-19, oaspeții au primit 28 de aruncări libere, față de 13 ale gazdelor. Chiar dacă au ratat 9 libere, jucătorii de la Energia au pus un plus de 10 puncte pe tabelă prin vizitele de la linia de pedeapsă, reușind astfel să câștige o partidă vitală în lupta pentru un loc în faza eliminatorie a campionatului.
Filed Under: Baschet, Stire de ultima ora Tagged With: baschet timisoara, BC Timisoara, breaking, Druckeria, energia rovinari, liga nationala, overtime
Filed Under: Baschet, Stire de ultima ora Tagged With: baschet timisoara, bcm danzio, breaking, csbt alexandria, Druckeria, overtime
OVERTIME: Cum a scăpat BC Timișoara printre degete două puncte importante
BC Timișoara a pierdut dramatic meciul de la Oradea, cu liderul CSM. Alb-violeții au condus pe tot parcursul partidei, având chiar și 15 puncte avans, dar au cedat conducerea când mai erau 8 secunde de joc și nu au profitat de ultima fază pentru a câștiga, sau măcar să forțeze prelungirile. A fost 59-58 pentru CSM, într-o partidă în care numărul de puncte marcate ar fi fost mic și pentru campionatul feminin.
Lăsând la o parte acuzațiile, mai mult sau mai puțin concrete, la adresa arbitrilor, trebuie să remarc anumite aspecte ale jocului. La o primă impresie, mi s-a părut că orădenii au probleme mari la recuperare, lucru confirmat și de statistică: 22 la 37. Încă de la pauză, diferența la recuperare era foarte mare: 13 recuperări în dreptul orădenilor, față de 24 ale BCT-ului. La reluarea partidei, problemele gazdelor au continuat, reușind să prindă doar mingi la panou, în 10 minute. A venit însă sfertul decisiv, în care Cristian Achim a reușit să-și trezească elevii, care și-au trecut în cont nu mai puțin de 9 recuperări, față de 5. Raportul recuperărilor ofensive a fost de 11-5 în favoarea bănățenilor, dar aceștia nu și-au valorificat superioritatea evidentă la acest capitol.
Un alt aspect a fost cel al șuturilor. Arbitrii nu pot să-ți scoată mingea din coș, iar „leii din Banat” au expediat 61 de aruncări, dintre care doar 22 și-au atins ținta (13 din 32 de 2 și 9 din 29 de 3). De cealaltă parte, bihorenii au avut doar 49 de șuturi din acțiune, dintre care au marcat 21 (18/36, respectiv 3/13). La capitolul aruncări libere, e drept că gazdele au beneficiat de 22, față de doar 7 ale violeților dar, mai ales în partea a doua a jocului, orădenii au apelat mult mai des la pătrunderi. La time-out,antrenorul CSM-ului cerea cu disperare „penetrations”, lucru pe care elevii săi l-au făcut. Coșul decisiv a venit după o pătrundere excelentă a lui Franklin, care l-a servit perfect pe Subotic. Când pătrunzi, probabilitatea de a primi fault este mai mare decât la acțiunile încheiate cu șut, o explicație pentru raportul faulturilor: 15 la 25. Jocul mai static și lipsit de variație în ofensiva elevilor lui Petricevic s-a văzut și pe statistică, aceștia fiind sancționați de patru ori cu abatere de 24 de secunde, față de una a gazdelor. Chiar tehnicianul bosniac le-a reproșat elevilor săi, la un time-out, că încearcă prea des să joace pick și că trebuie să găsească și alte soluții.
CSM Oradea a reușit să se impună deși a jucat destul de slab pentru standardele unei echipe care se află pe un loc fruntaș. Totuși, apărarea agresivă din partea a doua a dat roade și i-a „ajutat” pe oaspeți să cedeze un meci în care au condus atât de mult. Un alt detaliu care a făcut diferența a fost soluția aleasă la finalizare. Subotic a înscris coșul decisiv apelând la un slam-dunk, în timp ce timișorenii au încercat o aruncare. Probabil o pătrundere ar fi fost mult mai indicată la ultima fază a meciului, când Gacesa a ratat victoria. În cele 7 secunde, Jovanovic & comp. ar fi avut timp să încerce să pătrundă spre coș. La acțiunile în viteză, sunt mai multe șanse ca arbitrii să fluiere fault, iar cu două libere ar fi avut șansa să se impună la limită sau măcar să forțeze intrarea în prelungiri.
Tot la capitolul statistică, aș menționa faptul că ambele echipe au rulat câte 9 jucători. Dintre aceștia, un orădean și doi timișoreni nu au reușit să-și treacă numele pe lista marcatorilor. Anthony Lee, altădată printre oamenii decisivi ai BCT-ului, a evoluat numai 7 minute, timp în care a aruncat o singură dată, a făcut 4 recuperări și a adunat 5 faulturi. Nikola Vasojevic a terminat cu -6 la eficiență, cu un singur punct și 9 aruncări ratate în 24 de minute. Un alt jucător cu 0 la puncte marcate a fost Dragoș Andrei, în 13 minute. Finalizarea decisivă a fost lăsată pe mâna lui Gacesa, care a încheiat partida cu 2 din 7 aruncări înscrise. De cealaltă parte, Daniel Popescu este cel care nu și-a trecut numele pe lista marcatorilor. La capitolul mingi pierdute, timișorenii au avut 16 față de cele 11 ale gazdelor, iar într-un meci în care diferența a fost făcută de un punct, fiecare detaliu contează.
În concluzie, BC Timișoara a pierdut din mână un meci în care a avut momente foarte bune de joc, dar nu a reușit să profite de jocul sub așteptări al orădenilor. CSM Oradea, care nu este la prima partidă începută prost și câștigată dramatic pe final, s-a folosit mult mai bine de soluțiile avute la dispoziție și a întors meciul cu o apărare agresivă care i-a obligat pe vizitatori să greșească. Timișorenii au început prea devreme să ducă atacurile aproape de limita celor 24 de secunde și lipsa de varietate din atac i-a costat 2 puncte vitale în lupta pentru play-off.
Filed Under: Baschet, Stire de ultima ora Tagged With: baschet timisoara, BC Timisoara, breaking, csm oradea, Druckeria, overtime

References: CSM 
 CSM 
 CSM 
 CSM 
 CSM 
 CSM 

CSM 
 CSM 
 csm